Rikors ippreżentat fit-28 ta’ Jannar 2021 – QA vs Il-Kummissjoni
(Kawża T-68/21)
Lingwa tal-kawża: il-Franċiż
Partijiet
Rikorrent: QA (rappreżentant: C. Roth, avukat)
Konvenut: Il-Kummissjoni Ewropea
Talbiet
Ir-rikorrenti titlob li l-Qorti Ġenerali jogħġobha:
tikkundanna lill-Kummissjoni Ewropea tħallas is-somma ta’ EUR 397 038.3 [lil QA] minħabba d-dannu materjali subit minnha b’riżultat tal-ksur mill-Kummissjoni tal-prinċipji ta’ proporzjonalità, ta’ amministrazzjoni tajba u tad-drittijiet tad-difiża, kif jirriżultaw mid-dritt tal-Unjoni Ewropea;
tikkundanna lill-Kummissjoni Ewropea tħallas is-somma ta’ EUR 100 000 [lil QA] minħabba d-dannu morali subit minnha b’riżultat tal-ksur tal-prinċipju ta’ proporzjonalità kif jirriżulta mid-dritt tal-Unjoni;
tikkundanna lill-Kummissjoni Ewropea għall-ispejjeż, inklużi l-ispejjeż li ma jistgħux jiġu rkuprati.
Motivi u argumenti prinċipali
Insostenn tar-rikors tagħha, ir-rikorrenti tinvoka erba’ motivi, li l-ewwel tlieta minnhom jirrigwardaw id-dannu materjali allegatament subit minnha minħabba n-nuqqas ta’ dħul mir-remunerazzjoni attwali u futura tagħha, u r-raba’ jirrigwarda d-dannu morali allegatament subit minnha minħabba d-dannu lir-reputazzjoni tagħha.
L-ewwel motiv, ibbażat fuq il-ksur tal-prinċipju ta’ proporzjonalità mill-Kummissjoni Ewropea, li għalhekk jikkostitwixxi illegalità mwettqa minnha u li kkawża dannu lir-rikorrenti.
It-tieni motiv, ibbażat fuq in-nuqqas ta’ osservanza tad-drittijiet tad-difiża mill-Kummissjoni Ewropea, li għalhekk jikkostitwixxi illegalità mwettqa minnha u li kkawża dannu lir-rikorrenti.
It-tielet motiv, ibbażat fuq il-ksur tal-prinċipju ta’ amministrazzjoni tajba mill-Kummissjoni Ewropea, li għalhekk jikkostitwixxi illegalità mwettqa minnha u li kkawża dannu lir-rikorrenti.
Ir-raba’ motiv, ibbażat fuq il-ksur tal-prinċipju ta’ proporzjonalità mill-Kummissjoni Ewropea, li għalhekk jikkostitwixxi illegalità mwettqa minnha u li kkawża dannu lir-rikorrenti.
____________